
Με μεγάλη επιτυχία, και με την παρουσία πολλών ανθρώπων της Τέχνης και των Γραμμάτων, πραγματοποιήθηκε την Πέμπτη 9 Οκτωβρίου 2014, στο Σπίτι της Κύπρου, η παρουσίαση του δίγλωσσου εικαστικού περιοδικού aglimpseof. Το χάρτινο aglimpseof μεταφέρει την ιδέα της υβριδικής αφήγησης από τη διαδικτυακή ομώνυμη έκδοση (hhtp://aglimpseof.net).


Το περιοδικό συγκεντρώνει σύγχρονα λογοτεχνικά και εικαστικά έργα, τα οποία συνδέονται συνειρμικά μεταξύ τους, με στόχο την ενεργοποίηση μίας υβριδικής αφήγησης. To δεύτερο τεύχος του, με τίτλο Aπό στόμα σε στόμα, είναι αφιερωμένο στο ανθρώπινο στόμα, ως όργανο ομιλίας, χώρο σιωπής και κανάλι άναρθρων ήχων.


Τους συνεργάτες του aglimpseof καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας στην Αθήνα κ. Μαρία Παναγίδου. Όπως εξήγησε η εκδότρια του περιοδικού, κ. Δήμητρα Ιωάννου, το βασικό «κείμενο-πηγή» του χάρτινου aglimpseof 02 είναι ένα απόσπασμα από το άρθρο Στόμα του Georges Bataille (1930). Στάλθηκε στους περισσότερους συνεργάτες, οι οποίοι ανταποκρίθηκαν συνειρμικά στο περιεχόμενό του με τα πρωτότυπα ή ανέκδοτα έργα που δημιούργησαν και εμπιστεύθηκαν στο περιοδικό. Στη συνέχεια ορισμένα από τα έργα αυτά έγιναν με την σειρά τους «κείμενα-πηγές» ώστε να διευρυνθεί η υβριδική αφήγηση του τεύχους. Το «Στόμα» του Bataille ανοίγει στο παρόν και το παρόν επανερμηνεύεται Από στόμα σε στόμα. Τα στόματα πληθαίνουν και δηλώνουν έναν νέο ανθρωπισμό.
Αναλύοντας τις υβριδικές αφηγήσεις  του περιοδικού-διαδικτυακής πύλης, ο ποιητής Θοδωρής Χιώτης κατέληξε συμπερασματικά ότι  η υβριδικότητα του aglimpseof και των έργων που απαρτίζουν το τεύχος προτείνουν μια θεώρηση της ταυτότητας η οποία επιβεβαιώνει τις πολλαπλές υποκειμενικότητες, τις πολλαπλές αφηγηματικές τεχνικές την ίδια στιγμή που δεν υποχρεώνουν μια και μόνη αφήγηση να επιβληθεί στο σύνολο των έργων που φιλοξενούνται στο τεύχος.

Λογοτέχνες και καλλιτέχνες από διάφορες πόλεις όπως το Άμπεριστγουιθ, η Αθήνα, το Kόμπε, η Νάπολη, το Λος Άντζελες ή η Μελβούρνη απευθύνουν τις πρωτότυπες πειραματικές γραφές τους και οπτικοποιούν τις ιδιοσυγκρασιακές σκέψεις τους. Συμμετέχουν οι Harold Abramowitz, Andrea Brady, Vahni Capildeo, Maria Grazia Capozzi, Sarah Crewe, Yoko Danno, Jeremy Height, Alice Hui-Sheng Chang, Δήμητρα Ιωάννου, Michael Jacobson, Jane Joritz-Nakagawa, Διονύσης Kαβαλλιεράτος, Αντώνης Kατσούρης, Denis Lhomme, Nathanaël, Aπόστολος Nτελάκος, Νίνα Παπακωνσταντίνου, Jessie Scott και Θοδωρής Xιώτης.

Η παρουσίαση ολοκληρώθηκε με μία ανάγνωση-ηχητική performance του μουσικού Άρη Σιαφά, ο οποίος ερμήνευσε το ποίημα 40 ημέρες και νύχτες  της σύγχρονης Αμερικανίδας ποιήτριας Andrea Brady.

